Pakaian rasmi alternatif kakitangan awam diperkenal
Utusan Malaysia – 9 March 2006
PUTRAJAYA - Selain batik, kakitangan kerajaan kini boleh berbaju kemeja dengan butang baju Melayu, berkolar cekak musang atau mandarin dan nehru sebagai pakaian alternatif rasmi ke pejabat sekiranya mereka bosan dengan penampilan bertali leher setiap hari.
Menteri Kebudayaan, Kesenian dan Warisan, Datuk Seri Dr. Rais Yatim berkata, pemakaian pakaian alternatif itu dikuatkuasakan setelah Kabinet meluluskannya Januari lalu.
Sebelum ini, katanya, baju batik dikuatkuasakan ke atas pegawai kerajaan pada setiap 1 dan 15 haribulan setiap bulan.
``Bagi majlis makan malam dan acara rasmi pula, pegawai kerajaan boleh mengenakan kot yang diperbuat daripada songket,'' katanya ketika dihubungi di sini hari ini.
Rais semalam menerangkan tentang penggunaan pakaian tersebut dalam mesyuarat Menteri-Menteri Besar dan Ketua-Ketua Menteri Ke-99 yang dipengerusikan oleh Perdana Menteri, Datuk Seri Abdullah Ahmad Badawi dan turut dihadiri oleh Timbalan Perdana Menteri, Datuk Seri Najib Tun Razak.
Selain membincangkan mengenai pakaian rasmi alternatif itu, Rais berkata, beliau turut membentangkan empat kertas berkaitan kementeriannya melibatkan projek merakyatkan seni kepada masyarakat luar dari Kuala Lumpur dan kertas yang menghuraikan implikasi Akta Warisan.
``Turut dibincangkan ialah mengenai pemulangan duti hiburan yang dikenakan ke atas filem Malaysia serta taklimat mengenai kempen budi bahasa fasa kedua,'' katanya.
Source: Utusan Online | www.perdana.org.my